Publication: Magyar Közlöny
Issue: MK-2009-194 (Year: 2009, Number: 194)
Era: 2004-2010
Section: „5. számú melléklet a 32/1999. (III. 31.) FVM rendelethez
Paragraph Index: 880

„5. számú melléklet a 32/1999. (III. 31.) FVM rendelethez A tollszedés szabályai 1.1. Tollszedés, tollazás, letollazás: Az érett tollak kíméletes, fájdalommentes és szakszerû eltávolítása. 1.2. Az alábbi rendelkezések mindazon házi ludak (Anser anser var. domestica) tollszedésére vonatkoznak – az állatok fajtájától,hasznosításiirányától,korától,ivarátólfüggetlenül –,amelyeketélõállapotban,tollszedésrehasznosítanak. 2. A tollszedés szabályai a következõk: 2.1. az állatokat csak akkor szabad tollazni, amikor a toll teljesen érett, 2.2. a tollazást meleg, száraz idõben kell végezni, hogy utána az állat ne fázzon meg, és amennyiben az idõjárási viszonyok indokolják, a libákat a szedés után védett, meleg helyen kell tartani, 2.3. a tollazás elõtti napon az állatokat lehetõség szerint meg kell fürdetni, úsztatni, majd a szedés idõpontjáig frissen almozott, tiszta ólban kell tartani, 2.4. nem szabad tollazást végezni, amikor az állatok tolla nedves, 2.5. az állatokat – a tollszedés elõtti egy héttõl kezdõdõen a tollszedést követõ második hét végéig – ad libitum kell takarmányozni, 2.6. tollazáskor a tollat – a bõr sérülésének megakadályozása érdekében – a legkisebb ellenállás irányában, a toll könnyed eltávolításához megfelelõ erõvel szükséges kihúzni, 2.7. az állatokról kemény gerincû (szárny- és farok-) tollat szedni tilos, a testtollak szedésekor ügyelni kell arra, hogy annyi toll maradjon az állat testén, amennyi a szárnyakat megtartja, illetve annyi pehely maradjon, amennyi a hõháztartás fenntartását biztosítja. 3. A ludaknak a megfelelõ méretû kifutó mellett a kedvezõtlen idõjárási hatások megelõzése érdekében legalább a tollazás elõtti második naptól a tollazás utáni tizennegyedik napig világos, jól szellõzõ istállót kell biztosítani. 4. A ludak tollazása folyamán törekedni kell arra, hogy az stresszmentesen történjen. Az állatokat vitaminok és takarmánykiegészítõk adásával kell segíteni a tollszedéssel járó stressz károsodásmentes elviselésében. 5. A tollszedés évszakhoz kötött, csak akkor végezhetõ, ha a napi átlaghõmérséklet legalább 15 °C, illetve ha a napi legalacsonyabb hõmérséklet meghaladja a 6 °C-ot. 6. Élõ állat tollának szedése csak az élettanilag is bekövetkezõ tollváltások (vedlések) alkalmával, és csak a vonatkozó elõírások figyelembevételével végezhetõ el. A növendékek az elsõ tollazástól számított 6 hét múlva újra szedhetõk. A nevelési körülményektõl és az idõjárástól függõen a növendékludak a második szedéstõl számított 6 hét múlva harmadszoris megszedhetõk.A kifejlett törzsludakat a mindenkoritojástermelésiidõszakután szabadelõszörtollazni, további tollazásuk a növendéknél leírtakkal megegyezõen végezhetõ. 7. A tollérettség pontos idejének megállapítása érdekében a vedlés kezdetén a mell, az oldal és a hát tájékán próbaszedéseket kell végezni. A tenyészállatoknál a tojástermelési periódus végén sûríteni kell a próbaszedéseket. A törzsállomány tollazásonkénti csoportosítása és ennek megtartása esetén elegendõ az elsõ csoport optimális tollazási állapotát meghatározni és a többit ehhez igazítani. 8. Érett a toll abban az esetben, amikor a tollcséve és a tolltüszõ közötti kapcsolat teljesen fellazult, ezáltal a tollak akadálytalanul, fájdalomokozás nélkül kihúzhatók a tollpapillákból és a toll vége erõteljesen elszarusodott, a toll táplálása teljes mértékben megszûnt, az holt szaruképzõdménnyé vált. A toll beérésekor, a vedlés megindulásának jeleként az állatok által használt területen (istállóban, kifutóban, legelõn) megjelennek az elhullatott tollak. Ilyenkor kell a toll érettségét ellenõrizni és a fenti szempontok meglétekor lehet a tollazást elkezdeni. 9. A tollszedést megelõzõen és a tollszedés során különösen nagy figyelmet kell fordítani arra, hogy az állatok zavarása minél kisebb mértékû legyen. Ennek érdekében a ludak tollszedéséhez nyugodt helyzetet kell teremteni. 10. Az állatok befogásához megfelelõ, néhány lúd elkerítésére alkalmas befogórácsot kell használni, és a ludakat nyakuknál kell megfogni. A légcsövet nem szabad elszorítani, ezért a nyakuknál fogott ludakat felemelni tilos. Ezen túlmenõen a következõ szabályokat kell követni: 10.1. a ludakat felemelni csak az állat súlyát alulról megtartva szabad, 10.2. tilos a ludak szárnyait összekötözni, keresztezni, vagy a ludakat összekötött lábaiknál fogva felfüggeszteni. 11. A ludakat tollazó személynek kerülnie kell minden fájdalom vagy sérülés okozását. A tollat és a pehelytollat mindig kis csomókba fogva kell kihúzni, az új tollkezdeményeket nem szabad kiszakítani. Nedves kézzel ludat tollazni tilos. 12. Tollazáskor toll kizárólag a test mell-, has- és hátoldali részeirõl szedhetõ. Nem szabad szedni a nyelõcsõtágulatot borító tollazatot, illetve a szárnytollakat, a faroktollakat és a szárnytartó, ún. párnatollakat. A pehelytollakat csak ritkítani szabad. 13. A tollszedést csak arra betanított és gyakorlatot szerzett személyek végezhetik. Az állatok egészségének megõrzése érdekében: 13.1. a tollazás során esetlegesen elõforduló bõrsérüléseket állatorvos által erre a célra javasolt állatgyógyászati készítményekkel kell kezelni, és az állatot nyugalma, gyógyulása érdekében el kell különíteni, 13.2. a stressz vagy egyéb tényezõk miatt nehezen tollazható egyedeknél a tollszedést mellõzni kell, 13.3. a betegségek megelõzése céljából a tollazók csak frissen mosott, tiszta, fertõtlenített ruházattal és lábbelivel léphetnek be a tollazó helyiségbe, valamint ügyelni kell a tollazók személyi higiénéjére is, 13.4. a tollszedés helyének tisztaságára gondot kell fordítani. 14. A próbaszedésekrõl és a tollazásokról (az állomány azonosítójáról, a tollazás idejérõl, a tollazott állatok számáról) az állattartónak nyilvántartást kell vezetnie, amelyet legalább öt évig meg kell õrizni.”

Source: https://magyarkozlony.hu/hivatalos-lapok/b189721330e5e0d4e5fdb474fc21e98e3b3e550c/dokumentumok/1207556b9f9c4032b43cc273612e57eb6ddae082/letoltes